འདས་པའི་ལོ་ཤས་སུ།ཞིན་ཅང་ངམ་ཤར་ཏིར་ཀི་སི་ཐན་གྱི་གནས་སྟངས་ཛ་ཇེ་དྲག་ཏུ་སོང་ཡོད་པ་དང་།བོད་དང་ཞིན་ཅང་སོགས་གྲངས་ཉུང་མི་རིགས་ས་ཁུལ།ཐ་ན་ཧོང་ཀོང་གི་དཔོན་རིགས་ཚོས་ཟིང་འཁྲུག་ལངས་རྒྱུར་རེ་སྒུག་བྱས་ཡོད།སྐད་ཆ་མི་མང་པོ་ཞིག་ལ་མཚོན་ན་ཡ་མཚར་པོ་ཞིག་ཡིན་སྲིད་མོད།འོན་ཀྱང་།དངོས་ཡོད་གནས་ཚུལ་ཡིན།ཟིང་འཁྲུག་ལངས་ན་ད་གཟོད་བརྟན་བརླིང་སྲུང་སྐྱོབ་ཆེད་སྒོར་མོ་འབོར་ཆེན་རེག་པ་དང་།གོང་རིམ་གྱིས་དོ་ཁར་འཕར་མ་བྱེད་ངེས་རེད་ལ།ཟིང་འཁྲུག་ཞི་འཇམ་དུ་བཏང་ནས་བྱས་རྗེས་འཇོག་རྒྱུའི་གོ་སྐབས་ཀྱང་ཡོད་པ་ལ་སོགས་ཀྱི་ཁེ་བཟང་ཁོ་ནིའི་དམིགས་པ་ལས་མ་འདས།གྲངས་ཉུང་མི་རིགས་ས་ཁུལ་ཁག་ཏུ་དོན་དག་ཅི་ཞིག་བྱུང་ཡང་ས་གནས་དཔོན་རིགས་ཚོས་ལམ་སང་ཆབ་སྲིད་ལ་སྦྱར་ནས་མེད་པ་ཡོད་པ་དང་ཆུང་ཆུང་ཆེན་པོར་བཟོས་ནས་རུལ་སུངས་བྱེད་རྒྱུར་སྟབས་བདེ་བསྐྲུན་ནས་མི་བྱེད་དགུ་བྱེད་བྱེད་ཀྱིན་ཡོད།དཔེར་ན།བོད་དོན་ལ་ཆ་བཞག་ན།༧གོང་ས་རྒྱལ་བ་རིན་པོ་ཆེ་མཆོག་གིས་བོད་མི་ཡོངས་ལ་མིང་དོན་མཚུངས་པའི་རང་སྐྱོང་ལས་བོད་རང་བཙན་རྩོད་ཀྱིན་མེད་ཅེས་ལོ་བཅུ་གྲངས་ཤིག་ལ་མ་ཎི་འདོན་འདོན་བྱས་ཀྱང་།རྒྱ་ནག་གི་བོད་དོན་ཁ་རུ་ཟས།བོད་དོན་རྒྱབ་ལ་གོན།བོད་དོན་ལ་བསྟེན་ན་ཐོབ་གོ་ས་དང་དབང་ཆ་ཐོབ་ཐབས་བྱེད་ཀྱིན་པའི་དཔོན་ངན་དེ་ཚེས༧གོང་ས་མཆོག་དང་རང་བཙན་གཉིས་གཞི་གཅིག་ཏུ་ཨུ་ཚུགས་བརྒྱབས་ནས་བསྡམས་ཡོད་།བོད་དོན་ལས་ཁེ་བཟང་ལེན་མཁན་མི་དེ་དག་ནི༧གོང་ས་མཆོག་གི་བོད་དོན་ཐག་གིས་གཅོད་བྱེད་དབུ་མའི་ལམ་གྱི་ཐབས་ལམ་ལགས་འགྲུབ་བྱུང་རྒྱུའི་འགག་རྐྱེན་གཙོ་བོ་དེ་ཡིན།